Sētas iela (Rīga)

Sētas iela ir iela Rīgā, Kurzemes rajonā, Āgenskalnā. Sētas iela sākas krustojumā ar Kalnciema ielu un beidzas krustojumā ar Meža un Nometņu ielu, kas ir ielas turpinājums Āgenskalna virzienā. Kopējais ielas garums ir 158 metri, tā sastāv no divām braukšanas joslām un ir klāta ar asfalta segumu. Iela gandrīz visā garumā kalpo kā gājēju un velosipēdu ceļš, izņemot posmu no Kalnciema ielas līdz iebrauktuvei Rīgas Tehniskās universitātes Inženierekonomikas un vadības fakultātes autostāvvietā. No ielas beigām, Meža un Nometņu ielas krustojuma, atstāta iespēja autotransportam piebraukt iebrauktuvei teritorijā starp ēkām Sētas ielā 1 un Sētas ielā 3, savukārt autotransporta caurbraukšanu ielā ierobežo aiz Rīgas Tehniskās universitātes Inženierekonomikas un vadības fakultātes autostāvvietas vārtiem pie Sētas ielas 1 uzstādītie puķpodi. Atbilstoši Rīgas valstspilsētas pašvaldības ielu kategorijām tā iekļauta 3. ielu uzturēšanas klasē — mazākas nozīmes, rajona ielas.

 Vēsture 
Sētas iela uzskatāma par vienu no senākajām Pārdaugavas ielām, tā iezīmēta jau 1803. gada Rīgas pilsētas plānā. 1861. gadā pieņemts lēmums bezvārda ielai, kas savienoja Lielo Lēģeru ielu ar Kalnciema ielu, piešķirt nosaukumu Sētas iela (, ). Pastāv uzskats, ka ielas nosaukums radies kļūdaina tulkojuma no vācu valodas rezultātā, proti, ielā blakus vietējam tirgum (1895. gadā nolemts to pārcelt uz tagadējā Āgenskalna tirgus teritoriju) atradās latviešu tirgotāja Caunes krogs (), kura nosaukums pārtulkots kā sēta, žogs nevis Caune.

Pēc Otrā pasaules kara 1945. gadā namus Sētas ielā 1, Meža ielā 4 un 4A nodeva Civilās gaisa flotes Aviācijas tehniskajai skolai. Turpmākajos gados civilās aviācijas institūta korpusu skaits ielas apkaimē turpināja pieaugt. Tā 1967. gadā piešķirot tuvējos zemesgabalus Rīgas aviācijas speciālo dienestu skolas un kopmītnes celšanai, Sētas ielas statuss tika nomainīts uz privātu ielu un tā tika slēgta publiskai gājēju un autotransporta satiksmei. 1979. gadā, ielu iekļaujot Lidotāju tehniskās skolas teritorijā, likvidēts pats ielas nosaukums.

Iela gājēju kustībai atvērta 2001. gadā, vienlaikus atjaunojot arī vēsturisko Sētas ielas nosaukumu posmam no Kalnciema ielas līdz Meža un Nometņu ielas krustojumam. Turpmākajos gados iela visā garumā atvērta arī vietēja mēroga autosatiksmei, nodrošinot iespēju piekļūt teritorijām Kalnciema ielā 6 (Rīgas Tehniskās universitātes Inženierekonomikas un vadības fakultātei) un iekšpagalmam teritorijā starp Meža ielu 1 k-1, 1 k-3, 1 k-4, 1A, 3 un 3A. Saskaņā ar satiksmes organizācijas shēmu iela veidota kā gājēju un velosipēdu ceļš, lai novērstu iespēju autovadītājiem caurbraukt ielu vai novietot automašīnas stāvēšanai uz gājeju un velosipēdu ceļa 2010. gadu otrajā pusē aiz Rīgas Tehniskās universitātes Inženierekonomikas un vadības fakultātes autostāvvietas, pie ēkas Sētas ielā 1, uz ceļa braucamās daļas uzstādīti puķpodi.

 Ielas raksturojums 
Sētas iela sākas neregulējamā T veida krustojumā ar Kalnciema ielu iepretim šobrīd neapbūvētam zemesgabalam Kalnciema ielā 3 un virzās dienvidu-dienvidrietumu virzienā. Tā kalpo kā piebraucamais ceļš Rīgas Tehniskās universitātes Inženierekonomikas un vadības fakultātes autostāvvietai, jo pēc iebrauktuves minētajā autostāvvietā (aptuveni 35 metru attālumā no ielas sākuma), saskaņā ar izvietotajām ceļa zīmēm, iela kļūst par gājēju un velosipēdu ceļu. Sētas iela beidzas neregulējamā krustojumā ar Meža un Nometņu ielu, kas uzskatāma par ielas turpinājumu Āgenskalna virzienā. Brauktuve visā garumā klāta ar asfalta segumu, ierīkots ielu apgaismojums (apgaismes ķermeņi piestiprināti pie ēku sienām nepāra numuru pusē), savukārt asfaltēta gājēju ietve ierīkota tikai nepāra numuru pusē.

Lai novērstu autovadītāju vēlmi izmantot ielu caurbraukšanai 2010. gadu otrajā pusē aiz iebrauktuves Rīgas Tehniskās universitātes Inženierekonomikas un vadības fakultātes autostāvvietā, pie ēkas Sētas ielā 1, uz ceļa braucamās daļas uzstādīti puķpodi. Savukārt no ielas krustojuma ar Meža un Nometņu ielu puses padomju laikā ierīkotie gājēju un autotransporta vārti visu diennakti atstāti vaļā, sniedzot iespēju autotransportam piekļūt iebrauktuvei teritorijā starp ēkām Sētas ielā 1 un Sētas ielā 3. Jāpiemin, ka autotransporta vārtu dēļ ielas beigās izveidojies brauktuves sašaurinājums un var uzskatīt, ka pieejama tikai viena braukšanas josla, kā arī uzreiz aiz minētajiem vārtiem Sētas ielā uzstādīta nojume, kas pēc savas uzbūves atgādina sabiedriskā transporta pieturvietas nojumi. Krustojumā ar Kalnciema ielu nav ierīkota gājēju pāreja, taču tuvumā, aptuveni 50 metrus tālāk, atrodas Daugavgrīvas un Kalnciema ielas regulējams krustojums. Tāpat gājēju pārejas nav ierīkotas krustojumā ar Meža un Nometņu ielu.

Ielā autosatiksmei atļautajā posmā organizēta divvirzienu satiksme un brauktuves nepāra numuru pusē, saskaņā ar uzstādītajām ceļa zīmēm, atļauta automašīnu novietošana stāvēšanai par velti un bez laika ierobežojuma. 2020. gada septembrī Eiropas Mobilitātes nedēļas ietvaros Āgenskalna teritorijā starp Daugavgrīvas, Kalnciema, Melnsila, Lapu, Nometņu, Bāriņu ielu un Aleksandra Grīna bulvāri tika ieviesta atļautā braukšanas ātruma zona 30 km/h, līdz ar to pieļaujamais ātrums minētajā Sētas ielas posmā samazināts no 50 km/h līdz 30 km/h.

 Ielu savienojumi 
Sētas iela ir savienota ar šādām ielām:
 Kalnciema iela (neregulējams T veida krustojums)
 Meža iela / Nometņu iela (ielas turpinājums Āgenskalna virzienā)

 Sabiedriskais transports 
Sētas ielā nepastāv sabiedriskā transporta satiksme, kā arī dažādu pilsētā notiekošo pasākumu laikā iela netiek izmantota sabiedriskā transporta maršrutu apvedceļos. Tuvākā autobusu un trolejbusu pieturvieta nokļūšanai pilsētas centrā atrodas Daugavgrīvas ielā aiz krustojuma ar Kalnciema ielu (rēķinot no ielas sākuma — aptuveni 140 metrus tālu). Savukārt tuvākās autobusu, tramvaju un trolejbusu pieturas nokļūšanai pilsētas centrā un daļā Daugavas kreisā krasta apkaimju, kā arī atsevišķās Daugavas labā krasta apkaimēs, atrodas Nometņu un Slokas ielas krustojuma tuvumā (rēķinot no ielas beigām — aptuveni 160 metrus tālu).

 Adresācijas objekti 
 Esošie 
Zemāk pieejamajā tabulā uzskaitītas visas šobrīd spēkā esošās adreses Sētas ielā.

FotoattēlsAdreseIzmantošanas veidsCeltniecībaArhitekts/-iPapildinformācija <center>75px <center>Sētas iela 1 <center>šobrīd neizmantota <center>1963 <center> Ēka celta Rīgas civilās aviācijas tehnikuma vajadzībām. Šobrīd pieder Rīgas Tehniskajai universitātei un telpas tiek piedāvātas nomai. Ēkai 2015. gada 17. jūlijā mainīta adrese no Meža iela 1 k-3 uz Sētas iela 1. <center>75px <center>Sētas iela 3 <center>Izglītības iestāde <center>1896-1897 <center>Alfrēds Ašenkampfs Sākotnēji celts kā Āgenskalna tirdzniecības nams (īpašnieks J. Hanskinēvičs). 1945. gadā ēka nodota Civilās gaisa flotes Aviācijas tehniskajai skolai. Mūsdienās nams savstarpēji saistīts ar būvi Meža ielā 3, abās ēkās atrodas Rīgas Starptautiskā ekonomikas un biznesa administrācijas augstskola (plašāk pazīstama kā RISEBA). Ēkai 2015. gada 17. jūlijā mainīta adrese no Meža iela 3A uz Sētas iela 3.

 Bijušie 
Kopš neatkarības atjaunošanas nav reģistrētas agrāk eksistējušas adreses Sētas ielā (dati uz 2024. gada jūniju).

 Pasta indekss 
Visām Sētas ielai piekritīgajām adresēm pasta indekss ir LV-1048 un teritoriju apkalpojošā VAS Latvijas Pasts sniegto pasta pakalpojumu vieta (kopš 2024. gada 1. aprīļa oficiāli saucas Dzirciema pasta nodaļa, līdz tam Rīgas 83. pasta nodaļa) kopš 2019. gada 28. oktobra atrodas Dzirciemā, Dzirciema ielā 1A. Iepriekš pasta pakalpojumu sniegšanas vietas atradās Slokas ielā 60 (Rīgas 7. pasta nodaļa, līdz 2019. gada 25. oktobrim) un Slokas ielā 33 (Rīgas 48. pasta nodaļa, līdz 2010. gada 16. martam).

 Skatīt arī 
 Āgenskalns

 Atsauces 

 Ārējās saites 
 Trijādības, Meža, Sētas un citas ielas, raidījuma Ielas garumā ieraksts portālā replay.lsm.lv

Kategorija:Ielas Āgenskalnā
Kategorija:Kurzemes rajons